ร้าน On The Table เป็นร้านสไตล์ฟิวชั่นที่ผสมผสานอาหารแนวตะวันตกกับแนวญี่ปุ่นแบบในโตเกียว และเสริฟบนโต๊ะแบบญี่ปุ่น หรือ "on the Japanese table" แต่ด้วยข้อจำกัดด้านพื้นที่ในการเปิดในห้าง ร้านในไทยก็เป็นโต๊ะแบบปกติทั่วไป เราเปิดเจอโปรโมชั่นจาก App Eatigo มีส่วนลด 20% อยู่หลายสาขา ไม่รอช้า จองผ่านแอพทันที่ค่ะ การจองก็แสนง่ายสะดวกรวดเร็วดีค่ะ ที่สำคัญไม่ต้องเสียเงินด้วย

เราเลือกจองสาขาสยามเซ็นเตอร์ไปค่ะ ร้านอยู่ชั้น 4 ของห้างใกล้ อยู่เกือบริมห้างไปทางพาราก้อน ร้านตกแต่งสไตล์คล้าย ๆ กันทุกสาขาเป็นแนวเรียบ ๆ สบาย ๆ ผนังมีลวดลายสัญลักษณ์โต๊ะซึ่งเป็นโลโก้ของร้าน โต๊ะเก้าอี้สีเบจดูสบายตา ไปถึงร้านเราก็แจ้งหมายเลขการจองก่อนค่ะ จากนั้นก็เลือกสั่งอาหารได้ตามปกติ

Chicken Piccata with potato wedge (280 บาท) Piccata เป็นอาหารแบบอิตาเลียนซึ่งความหมายคือการทุบหรือสไลด์ให้แบน ซึ่งส่วนใหญ่จะใช้เนื้อสัตว์มาทุบหรือสไลด์ให้แบน ส่วนใหญ่นิยมเป็นเนื้ออกไก่ซึ่งมาสไลด์หรือทุบให้แบน จากนั้นก็ชุบแป้งทอดให้กรอบเติมเครื่องปรุงเพิ่มรสชาติ จะจิ้มคู่กับซอสมะเขือเทศ หรือซอสมายองเนสก็อร่อยดี จริง ๆ กินแบบไม่จิ้มซอสเราก็ว่าอร่อยแล้วค่ะ ทอดมาได้กรอบแต่ไม่อมน้ำมันเลย ตัว Potato Wedge ซึ่งเป็นมันฝรั่งทอดผสมเกลือ พริกไทย และปาปริก้าเพิ่มรสชาติ ทอดมาได้หอมกรอบนอกนุ่มใน และรสชาติดีมากค่ะ กินแล้วติดใจเลย
 
Pizza Spicy Arabiki Sausage (230 บาท) เป็นพิซซ่าที่มีความเผ็ดนิดนึง โรยหน้าด้วยพริกสดกับไส้กรอกอราบิกิ แป้งพิซซ่าเป็นแป้งบางกรอบ แต่เราว่าตัวแป้งยังไม่ถึงกับโดนใจมากค่ะ   ไส้กรอกที่โรยหน้าก็ปริมาณน้อยไปสักนิด กับพริกสดที่ใส่เราว่ามันอาจจะเหมาะสำหรับคนชอบรสจัดจ้าน แต่เราว่ารสชาติแบบออริจินัลดูจะคุ้นเคยกับเรามากกว่า พิซซ่าโรยด้วยมอสซาเรลลาซีสยืด ๆ กินแล้วเพลินดีค่ะ โดยรวมใช้ได้ แต่เราชอบเมนู Chicken Pitta มากกว่า
 
มื้อนี้เราได้ส่วนลด 20% เฉพาะอาหาร แต่ร้านยังคิด Service Charge 10% จากยอดรวมอาหารก่อนลดค่ะ แต่ก็โอเคนะคะ ได้ลดราคาไปร้อยกว่าบาท ก็ใช้ได้ค่ะ แต่ถ้าราคาเต็มก็ถือว่าราคาสูงพอสมควรค่ะ